<classify> RAIS John Magufuli amekemea watu wanaowapiga vita watendaji wake wazuri kwa kuwasingizia mambo ambayo hayapo, wakidai hawana uwezo kabla ya wenyewe kudhihirisha uwezo wao hadharani.Alitoa onyo hilo jana wakati akihutubia umati wa wananchi wa mkoa wa Simiyu mjini Bariadi ambapo alimsifu Mkuu wa Mkoa huo, Anthony Mtaka kwa kazi nzuri anayofanya kwa kushirikiana na watendaji wenzake kiasi cha kupewa fursa ya kuandaa maonesho ya Nanenane Kitaifa kwa miaka mitatu mfululizo.Rais Magufuli alimsifu Mtaka kwa kuonesha uwezo mkubwa na ubunifu katika suala la viwanda na kusema ameshangazwa na uwezo wake kwani awali ripoti aliyopelekewa na wasaidizi wake ilionesha Mtaka alikuwa hafai hata ukuu wa wilaya, jambo lililomfanya amteue Mkuu wa Mkoa kuwakomesha.Watu hao hao nilipowaambia hivi karibuni waniletee taarifa za Mtaka walisema ndiye anayeongoza, sijui namba mbili. Mwanzo walisema hata ukuu wa wilaya hafai, Rais Magufuli alisema akiwaonya watu wanaowapiga vita watendaji wazuri.Kuna watendaji wazuri lakini wengine wanapigwa vita, alisema. Wakati anateuliwa kuwa mkuu wa mkoa wa Simiyu, Mtaka alikuwa Mkuu wa Wilaya ya Mvomero, Morogoro.Tangu ateuliwe, amejipambanua kama kiongozi hodari na mbunifu akifanikisha kuanzishwa kwa kiwanda cha chaki Maswa, maziwa na kuhamasisha kilimo cha pamba.Hivi karibuni Mtaka alimwagiwa sifa na Katibu Mkuu wa CCM Taifa, Dk Bashiru Ally kuwa ni mfano wa kuigwa katika utendaji wa serikali na kichama akiongoza kwa ushirikiano wa viongozi wa chama, CCM mkoa wa Simiyu na viongozi wa Serikali wakati Mara na Dar es Salaam zikinyooshewa kidole.Awali, Rais Magufuli aliwataka wateule wake kote nchini kuhakikisha wanailinda miradi yote inayotekelezwa na kujengwa na serikali na wafadhili mbalimbali hapa nchini. Angalizo hilo linatokana na miundombinu mingi kutosimamiwa na viongozi wa serikali na huku serikali ikiwa imetumiwa fedha nyingi kwa ajili ya utekelezaji wa miradi hiyo.Alisema kuwa Serikali ya Awamu ya Tano haiko tayari kuangalia watu au kikundi cha watu fulani wakiharibu miundombinu iliyogharamu kiasi kikubwa cha fedha zilizotolewa na serikali kupitia mikopo ama kodi za wananchi ikiharibiwa na watu huku viongozi aliowateua katika eneo hilo wakiwepo na kushindwa kuchukua hatua kali za kisheria.Hayo aliyasema alipokuwa akiweka jiwe la msingi katika mradi mkubwa wa maji katika wilaya ya Busega uliogharimu serikali kiasi cha Sh bilioni 12.8 zinazolipwa kupitia mkopo wenye masharti nafuu kutoka Shirika la Maendeleo la Ufaransa French Development Agency-AFD pamoja na Benki ya Uwekezaji ya Ulaya EIB.Rais alisema kuwa kiongozi bora ni yule anayesimamia kwa makini miradi ya serikali ili kuendelea kuwanufaisha wananchi wanyonge waliokuwa na hamu ya kuona maendeleo makubwa yakitekelezwa na serikali yao kupitia viongozi wao mkuu.Aidha Rais Magufuli alisema kuwa wakuu wa mikoa, wilaya, makatibu wa mikoa na wilaya wanapaswa kuhakikisha wanasimamia na kulinda miundombinu yote ikiwemo maji, barabara na miundombinu yote inayojengwa na serikali inalindwa ili iweze kudumu kwa kipindi kirefu.Akizungumza na wananchi wa Lamadi, Waziri wa Maji na Umwagiliaji, Profesa Makame Mbarawa alisema kuwa mpaka sasa mradi huo upo katika hatua za mwisho za kukamilika na ifikapo mwezi Februari, 2019 wananchi wa Lamadi watakuwa wameanza kutumia majisafi na salama wakati wote.Aliongeza kuwa wilaya ya Busega itakuwa na miradi mikubwa ya maji kutokana na serikali kuangalia kwa jicho la tatu, ili kuhakikisha wananchi wake wanapata majisafi na salama bila changamoto ya aina yoyote ile.Mbunge wa Jimbo la Busega, Dk Rafael Chegeni alimpongeza Rais Magufuli kwa kuwezesha maji kusambaa kwa uhakika katika jimbo hilo ikiwemo, mradi wa Kiloleli, Mwamanyili, Nyashimo, Kalemela na Lamadi yote hiyo ikiwa katika hatua za mwisho ikisubiri fedha za kumalizia kuwalipa wakandarasi ili wamalizie na wananchi waanze kutumia maji safi na salama.Pia alizindua jengo la wagonjwa wa nje katika Hospitali ya Rufaa ya mkoa huo na kumwagiza Waziri wa Afya, Maendeleo ya Jamii, Jinsia, Wazee na Watoto, Ummy Mwalimu, kuhakikisha hospitali hiyo inakamilika ndani ya miezi sita kuanzia sasa.Alitoa agizo hilo wilayani Bariadi mkoani Simiyu alipokuwa akiweka Jiwe la Msingi wa Barabara ya Maswa- Bariadi yenye urefu wa kilomita 49.7 itakayogharimu Sh bilioni 80. Dk Magufuli alisema kuwa japo ujenzi wa hospitali hiyo haujakamilika, ameamua kuifungua kwa kuwa ujenzi wake ulikuwa unapigwa vita.Alisema katika hali isiyo ya kawaida, hospitali hiyo ilipangwa kujengwa kwa Sh bilioni 46, lakini alipotoa maagizo upya, gharama za ujenzi zikapungua hadi kufikia Sh bilioni 11.Alisema kukamilika kwa hospitali hiyo, kutaweza kuwahudumia wananchi zaidi ya milioni mbili wa mkoani humo. Awali, Dk Magufuli aliweka jiwe la msingi la ujenzi wa mradi wa maji Jimbo la Busega wilayani Lamadi utakaogharimu Sh bilioni 12.8. Alisema fedha hizo ni mkopo kutoka Shirika la Maendeleo la Ufaransa pamoja na Umoja wa Ulaya.Alisema mradi huo utakamilika mwezi Mei mwakani na utakuwa na uwezo wa kuzalisha lita za maji milioni 3 .3 kwa siku, wakati mahitaji ya maji Busega ni lita milioni 1.8.Nimeagiza mradi huu utakapokamilika, maji yasambazwe kwenye vijiji vyote jirani kwa umbali wa kilomita 3 0 kila upande, alieleza Dk Magufuli. Kwa mujibu wa Dk Magufuli, ujenzi wa barabara yote kutoka Mwigumbi hadi Maswa yenye urefu wa kilomita 171, itagharimu jumla ya Sh bilioni 237 ambazo zote ni fedha za serikali.Imeandikwa na Shushu Joel, Busega na Matern Kayera, Dar.  <topic>: kitaifa 